庭木
作者：曾鞏
朝代：宋

paragraphs: 庭中有佳樹，清影四面垂。
往往風雨夜，蛟龍此投依。
留之待鸞鳳，未許燕雀窺。
誰謂烏鳥惡，安巢最高枝。
不顧白日照，直傍陰虹飛。
自恃棲託穩，豈憂彈射危。
三春獨翱翔，百鳥斂羽儀。
鳳凰不能爭，況乃鳬雁微。
既務志意得，都爲世可欺。
白晝攫鼎肉，從容擇牷犧。
近人不肯避，一怒終夜啼。
遭其瞰牆屋，禍患豈可移。
聽之欲占赦，婦女固已癡。
忿害乃其所，何肯報福釐。
行路指之嘆，童稚爭駡譏。
鸚鵡獻至尊，言語固可奇。
翡翠輸太府，器服所取資。
雉鷄美文章，贄贈理亦宜。
鷹鸇逐惡鳥，天威得施爲。
關雎於周室，耿潔配后妃。
莫如此鳥頑，飽食無所裨。
一善不能有，醜聲日交馳。
但知擇嘉處，巍然治其棲。
衆怒未易忽，徼幸亦有斯。
安知無刀斧，崩分棄毛皮。
且勿引蠹蟲，使樹心本披。
亦有愛搏擊，鉤連梟與鴟。
亦勿樂順己，窟穴藏狐貍。
凡能致大患，尠不自豪氂。
未知引避去，此語足自規。
惜哉種樹意，長與事乖違。
古來亦如此，壯士徒嗟悲。